ગુજરાત સરકારનું જાહેર દેવું આગામી ત્રણ વર્ષના અંતે વધીને ત્રણ લાખ કરોડ થવાની સંભાવના છે. નાણા વિભાગના જણાવ્યા પ્રમાણે માર્ચ 2018ના અંતે જાહેર દેવું વધીને 2.17 લાખ કરોડ થશે. જાહેર દેવું એ કોઇપણ સરકાર માટે ચિંતાનો વિષય છે. દેવાના ઘટકો બદલાતાં સરકારને હવે કેન્દ્રની લોન ઓછી મળે છે અને બજાર લોન વધારે લેવી પડે છે. ગુજરાત સરકારના બજેટ ડોક્યુમેન્ટમાં દર્શાવ્યા પ્રમાણે માર્ચ 2017ના અંતે દેવું વધીને 1.99 લાખ કરોડ થયું છે. ફિસ્કલ પોલિસી સ્ટેટમેન્ટ પ્રમાણે માર્ચ 2019ના અંતે દેવું વધીને 2.38 લાખ કરોડ અને માર્ચ 2020 સુધીમાં તે 2.66 કરોડ થવાનો અંદાજ છે. એ જ પ્રમાણે માર્ચ 21માં જાહેર દેવાનો આંકડો 2.96 કરોડ સુધી પહોંચી શકે છે. ગુજરાત સરકારનું જાહેર દેવું 31મી માર્ચ 2018ના રોજ વધીને 217337 કરોડ રૂપિયા થવાનો અંદાજ છે જે એકંદર ઘરગથ્થુ ઉત્પાદનના 16.46 ટકા જેટલું થાય છે. સરકારના જાહેર દેવામાં બજારલોન, પાવર બોન્ડ્સ, કેન્દ્ર સરકારની લોન અને પેશગી, નાણાકીય સંસ્થાઓ તેમજ બેન્કો પાસેથી લીધેલી લોન તેમજ એનએસએસએફ લોનનો સમાવેશ થાય છે. સરકારનું જાહેર દેવું માર્ચ 2017ના અંતે 199338 કરોડ રૂપિયા છે. નાણા વિભાગના સૂત્રો જણાવે છે કે 2009 થી 2017ના વર્ષો દરમ્યાન દેવાના ઘટકોમાં ફેરફારો થયા છે જેમાં કેન્દ્ર સરકારની લોનનું પ્રમાણ 11.87 ટકાથી ઘટીને 3.29 ટકા થયું છે. તે જ પ્રમાણે એનએસએસએફ લોનનો હિસ્સો 51.59 ટકાથી ઘટીને 23.26 ટકા થયો છે, જ્યારે બજાર લોનનો હિસ્સો 32.20 ટકાથી વધીને 68.28 ટકા થયો છે. જે બજાર લોન પર વધતી નિર્ભરતા પર પ્રકાશ પાડે છે. રાજ્યના દેવા પોર્ટફોલિયો પરથી જોવા મળે છે કે 199338 કરોડ રૂપિયાના કુલ જાહેર દેવામાં બજાર લોનનો મોટો હિસ્સો છે જે કુલ જાહેર દેવાંના 68.28 ટકા છે. નાણાકીય વર્ષ 2017-18માં કુલ દેવાના સુધારેલા અંદાજો 217337 કરોડ રૂપિયા છે.